Összefoglalás az 1. tanulmányról
A bölcsesség hívó szava

„Az Úrnak féleleme feje a bölcsességnek; a bölcsességet és erkölcsi tanítást a bolondok megutálják.” (Péld. 1, 7) 
A 2015-dik év első negyedévi tanulmánya a Példabeszédek könyvét öleli fel, amelynek kutatása segít minket jó döntésekre jutni, Isten útját választani az élet minden helyzetében. Az Istentől jövő bölcsesség azzal az istenfélelemmel nyilatkozik meg, amely nem mer vétkezni, nem a tőle való félelem, hanem sokkal inkább az iránta való szeretet miatt, mert teljes szívéből szereti Istenét. Földi életünk során két egymásnak teljesen ellentmondó tanítás válfajával találkozunk. Az egyik a hívő szülőktől ered, a másik a világi barátoké. A gyermek neveléséért a szülők felelősek. Ha a családban nem tanítják helyesen a gyermeket, Sátán fogja nevelni őt választott eszközei által.

A Példabeszédek könyve megszemélyesíti a bölcsességet, mint akinek hívó szava - az utca emberének kincseit kínálva - az utca és a társadalom zajából is ki kell, hogy emelkedjen. Aki elveti a bölcsességet, az le is aratja döntése gyümölcseit. Ez azt jelenti, hogy a maga, vagy a mások által kiötlött meséknél és hazugságoknál köt ki, amit szívesen elfogad, és így Isten helyére bálványt állít. A felnőtt embernek már saját felelőssége van önmagával szemben. Ha elfogadja a felülről jövő tanítást, odafigyel rá, hajlandóságot mutat irányába, sőt kiált érte, de mindezeken túl kincsként kutatja azt, akkor megérti az Úrnak félelmét, és Istennek ismeretére jutva megérti az igazságot. Ekkor az ember már nem csupán örömét leli Isten ismeretében, hanem gyönyörűsége lesz az, és miközben az igazság útján jár, védelmet élvezhet a gonosztól.

A könyv szerzője óva int bennünket attól, hogy bölcsek legyünk a magunk szemében, mint akinek a bölcsességhez már nincs szüksége Istenre. Arra kér, hogy inkább őrizzük meg Isten parancsolatait, szívünkbe és elménkbe vésve, hogy testi, lelki egészséget arassunk, tisztességet, békességet, boldogságot és örök életet. Aki a bölcsesség és a szentség útján jár, tapasztalja, hogy a kegyesség mindenre hasznos, meglévén benne a jelenvaló és a jövő életnek ígérete. A hívők élvezik az élet igazi örömeit. Adja meg a jó Isten, hogy a felülről jövő bölcsességet kutatva megtaláljuk ez élet igazi örömeit, és ez a bölcsesség végigkísérje utunkat egészen az örök élet fájáig.

Ámen!

